ประกาศกระทรวงการคลัง
ประกาศกระทรวงการคลัง
เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน[๑]
 

เพื่อปฏิบัติตามข้อผูกพันตามความตกลงการค้าสินค้าของอาเซียน
(ASEAN Trade in Goods Agreement : ATIGA) บันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๑) (Memorandum of Understanding between the Governments of the Participating Member States of the Association of South - East Asian Nations (ASEAN) on the Pilot Project for the Implementation of a Regional Self - Certification System)
บันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำ
ร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๒) (Memorandum of Understanding among the Governments of the Participating Member States of the Association of South - East Asian Nations (ASEAN) on the Second Pilot Project for the Implementation of a Regional Self - Certification System) และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้
อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐ (ฉบับที่ ๘) พ.ศ. ๒๕๕๗ รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ
๑ ให้ยกเลิก
(๑)
ประกาศกระทรวงการคลัง เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน ลงวันที่ ๖
มกราคม พ.ศ. ๒๕๕๕
(๒)
ประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน
(ฉบับที่ ๒) ลงวันที่ ๑๐ เมษายน พ.ศ. ๒๕๕๘

ข้อ
๒ ให้ยกเว้นอากรและลดอัตราอากรสำหรับของในภาค
๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๖) พ.ศ. ๒๕๕๙ ที่มีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามบัญชีท้ายประกาศนี้

ข้อ
๓ ของที่ต้องเสียอากรตามบัญชีท้ายประกาศนี้
ในอัตราตามสภาพซึ่งเมื่อเทียบเป็นร้อยละของราคาแล้วสูงกว่าอัตราตามราคา
ให้ลดอัตราอากรลงเหลือเทียบเท่าอัตราตามราคา
ของนอกเหนือจากของตามวรรคหนึ่ง
ให้ใช้อัตราตามสภาพตามบัญชีท้ายประกาศนี้

ข้อ
๔ การยกเว้นอากรและลดอัตราอากรตามข้อ
๒ ให้เป็นไปตามหลักเกณฑ์และเงื่อนไข ดังต่อไปนี้
(๑)
ให้ผู้นำของเข้าแสดงเอกสารอย่างหนึ่งอย่างใด ดังต่อไปนี้
(ก)
หนังสือรับรองถิ่นกำเนิดสินค้า [Form D (ATIGA)] ที่ออกตามความตกลงการค้าสินค้าของอาเซียน
ในกรณีที่ผู้นำของเข้าไม่สามารถแสดงหนังสือรับรองถิ่นกำเนิดสินค้า [Form D (ATIGA)] ก่อนนำของออกจากอารักขาของศุลกากร
หากผู้นำของเข้าประสงค์จะขอใช้สิทธิพิเศษทางภาษีศุลกากรในการขอยกเว้นอากรหรือลดอัตราอากรศุลกากร
ให้ผู้นำของเข้าชำระค่าภาษีอากรในอัตราปกติไปก่อนและแจ้งความจำนงว่าประสงค์จะขอคืนค่าอากรในภายหลัง
(ข)
หนังสือรับรองจากผู้ส่งออกว่าสินค้าดังกล่าวมีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามความตกลงการค้าสินค้าของอาเซียนสำหรับของที่มีราคา
เอฟ โอ บี ไม่เกินสองร้อยดอลลาร์สหรัฐ
(ค)
กรณีปฏิบัติตามบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๑) สามารถแสดงเอกสารอย่างหนึ่งอย่างใด นอกเหนือจาก (ก) หรือ (ข)
ดังต่อไปนี้
๑)
บัญชีราคาสินค้าที่มีข้อความรับรองถิ่นกำเนิดสินค้า (Invoice Declaration) ซึ่งจัดทำโดยผู้ส่งออกรับอนุญาต (Certified Exporter)
หรือในกรณีที่บัญชีราคาสินค้าไม่มีข้อความรับรองถิ่นกำเนิดสินค้าที่ผู้ส่งออกรับอนุญาตรับรอง
ให้แสดงเอกสารทางการค้าอื่นที่มีข้อความรับรองถิ่นกำเนิดสินค้าซึ่งจัดทำโดยผู้ส่งออกรับอนุญาต
โดยมีคำอธิบายรายละเอียดของสินค้าที่เพียงพอที่จะสามารถระบุถึงถิ่นกำเนิดสินค้าได้
ได้แก่ ใบเรียกเก็บเงิน (Billing statements) หรือใบสั่งปล่อยสินค้า (Delivery order) หรือบัญชีการบรรจุหีบห่อ (Packing list) ทั้งนี้
ข้อความรับรองถิ่นกำเนิดสินค้าให้เป็นไปตามบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๑)
๒)
บัญชีราคาสินค้า หรือเอกสารทางการค้าอื่น ได้แก่ ใบเรียกเก็บเงิน (Billing statements) หรือใบสั่งปล่อยสินค้า (Delivery order) หรือบัญชีการบรรจุหีบห่อ (Packing list)
จากผู้ส่งออกว่าสินค้าดังกล่าวมีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามความตกลงการค้าสินค้าของอาเซียนสำหรับของที่มีราคา
เอฟ โอ บี ไม่เกินสองร้อยดอลลาร์สหรัฐ
(ง)
กรณีปฏิบัติตามบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๒) สามารถแสดงบัญชีราคาสินค้าที่มีข้อความรับรองถิ่นกำเนิดสินค้า (Invoice Declaration) ซึ่งจัดทำโดยผู้ส่งออกรับอนุญาต (Certified Exporter) ทั้งนี้
ข้อความรับรองถิ่นกำเนิดสินค้าให้เป็นไปตามบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองของภูมิภาค
(โครงการที่ ๒) หรือแสดงเอกสารตาม (ก) หรือ (ข)
(๒)
ผู้นำของเข้าในกลุ่มประเทศสมาชิกสมาคมประชาชาติแห่งเอเชียตะวันออกเฉียงใต้จะได้รับสิทธิในการขอยกเว้นอากรหรือลดอัตราอากรศุลกากรโดยการแสดงเอกสารตาม
(ค) ๑) และ ๒) และ (ง)
เมื่อประเทศนั้นได้ดำเนินการตามกระบวนการทางกฎหมายภายในของตนเพื่อเข้าร่วมโครงการนำร่องสำหรับการดำเนินการระบบการรับรองถิ่นกำเนิดสินค้าด้วยตนเองในภูมิภาคเสร็จสิ้น
และได้ส่งมอบสัตยาบันสารหรือหนังสือแสดงการยอมรับไปเก็บรักษาไว้ที่สำนักเลขาธิการอาเซียน
สิทธิในการขอยกเว้นอากรหรือลดอัตราอากรศุลกากรโดยการแสดงเอกสารตาม
(ค) ๑) และ ๒) และ (ง) ให้สิ้นสุดลง
เมื่อได้มีการยกเลิกบันทึกความเข้าใจระหว่างรัฐบาลของภาคีสมาชิกอาเซียนที่เข้าร่วมในโครงการดังกล่าว
(๓)
อัตราอากรภายใต้ความตกลงการค้าสินค้าของอาเซียนสำหรับของประเภทหรือชนิดเดียวกันในประเทศผู้ส่งออก
ต้องไม่เกินอัตราตามราคาร้อยละยี่สิบ

ข้อ
๕ ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ
๖ ประกาศนี้ให้ใช้บังคับตั้งแต่วันที่ ๑
มกราคม พ.ศ. ๒๕๖๐ เป็นต้นไป


ประกาศ ณ วันที่ ๓๐
ธันวาคม พ.ศ. ๒๕๕๙
วิสุทธิ์ ศรีสุพรรณ
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงการคลัง
[เอกสารแนบท้าย]

๑. บัญชีท้ายประกาศกระทรวงการคลัง
เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากอาเซียน
ลงวันที่ ๓๐ ธันวาคม พ.ศ. ๒๕๕๙ ภาค ๒ พิกัดอัตราอากรขาเข้า

(ดูข้อมูลจากภาพกฎหมาย)







ชนิกา/ปริยานุช/จัดทำ
๙ มกราคม ๒๕๖๐




























[๑] ราชกิจจานุเบกษา
เล่ม ๑๓๓/ตอนพิเศษ ๓๑๖ ง/หน้า ๘๕/๓๐ ธันวาคม ๒๕๕๙